Հիմնադիրը «Մուլտի Մեդիա-Կենտրոն Թիվի» ՓԲ ընկերությունն է: Երբ ՄԱԿ կուսակցության նախագահ Գուրգեն Արսենյանը այս ընկերությունը վաճառեց, ըստ մամուլի տարածած տեղեկությունների` այն գնեց ԱԺ պատգամավոր Մուրադ Գուլոյանը: Վերջինս Գագիկ Ծառուկյանի խնամին է: Հեռուստաընկերության փաստացի սեփականատերը Գագիկ Ծառուկյանն է: Տարբեր հարցազրույցներում նա դա չի հերքել: Ամեն դեպքում, բաժնետերերը հայտնի չեն: Քաղաքական առումով առանձնահատուկ դերակատարություն էր վերապահված «Կենտրոն» հեռուստաընկերությանը: Այն ստեղծվեց իշխանությունների կողմից «Ա1+»-ի հարցը լուծելու համար, եւ այդ պահին կապուղու հեռարձակման լիցենզիան ստացած «Շարմ» ընկերությունը քաղաքական պատվերը կատարեց, սակայն որոշ ժամանակ անց հայտնվեց անորոշ վիճակում: «Շարմ»-ին պետք չէր «Կենտրոնը», եւ շուտով այն վաճառվեց ՄԱԿ կուսակցության նախագահ Գուրգեն Արսենյանին: Այդ ընթացքում «Կենտրոնը» որոշակի օբյեկտիվությամբ եւ չեզոքությամբ էր լուսաբանում քաղաքական գործընթացները: Բայց բոլորը հասկանում էին, որ դա իշխանության ընդդիմախոսներին ցույց տալու համար է արվում, թե իբրեւ Հայաստանում կա «խոսքի ազատություն», թե «Ա1+»-ն այլընտրանք ունի: 2004 թ. ապրիլի 12-ի լույս 13-ի գիշերը խաղաղ հանրահավաքի ցրման արարողութան կադրերը միայն «Կենտրոնի» եթերում ցուցադրվեցին: Սրա համար Արսենյանը պատժվեց, նա անցել էր ռուբիկոնը: Որոշ ժամանակ անց` ապրիլի 24-ին, Գուրգեն Արսենյանը հեռուստաընկերությունը «վաճառեց» հանրապետական կուսակցության համամասնական ցուցակով ընտրված ԱԺ պատգամավոր, գործարար Մուրադ Գուլոյանին: Վերջինս 2007-ին «Բարգավաճ Հայաստան» կուսակցության ցուցակով պատգամավոր ընտրվեց: